กทม. คาดฝนตกต่อเนื่องทั้งวัน พร่องน้ำรับมือพายุ ‘โนรู’
นายชัชชาติ สิทธิพันธ์ุ ผู้ว่าราชการกรุงเทพมหานคร กล่าวว่า ศูนย์ป้องกันน้ำท่วม  รายงานเช้าวันนี้(26 ก.ย.65) กรุงเทพมหานครจะมีฝนปานกลางสลับหนัก ตั้งแต่คลองสามวา มีนบุรีและลาดกระบัง ทิศทางฝนจะถูกพัดไปทางตะวันออกของกรุงเทพมหานคร ทำให้ทั่วกรุงเทพมหานครเกิดฝนตก ปัจจัยมาจากร่องฝนเกิดขึ้นพาดผ่านประเทศไทย โดยขณะนี้พายุโนรูเคลื่อนตัวออกจากประเทศฟิลิปปินส์แล้วความเร็วประมาณ 140 กิโลเมตรต่อชั่วโมง ทิศทางเคลื่อนที่จะเข้าประเทศเวียดนามในวันที่ 28 กันยายนนี้ ก่อนเข้ามาที่จังหวัดอุบลราชธานี ในวันที่ 29 กันยายน 2565 ตามคาดการณ์ของกรมอุตุนิยมวิทยา หากลมตะวันตกเฉียงใต้ที่พัดเข้ามามีกำลังแรงขึ้นก็จะทำให้ฝนตกเพิ่มขึ้น ส่วนปัจจัยที่จะทำให้พายุอ่อนกำลังลงตามการคาดการณ์ของกรมอุตุนิยมวิทยาคือ ความกดอากาศสูงจากจีน  ทำให้พายุอ่อนกำลังลงเมื่อมาถึงประเทศเวียดนามจะกลายเป็นไต้ฝุ่นและจะอ่อนกำลังลงเป็นดีเปรสชันเมื่อเข้าประเทศไทย นายชัชชาติ กล่าวอีกว่า วันนี้จะมีฝนพรำทั้งวัน ขอให้ประชาชนเตรียมตัวและขับรถด้วยความระมัดระวัง เบื้องต้นยังไม่มีรายงานน้ำท่วมขังในถนนสายหลัก ส่วนถนนย่อยพยายามเร่งระบายน้ำ เนื่องจากร่องฝนพัดผ่านกรุงเทพมหานคร อาจทำให้ฝนตกต่อเนื่อง โดยกรุงเทพมหานครอาจกระทบได้รับผลกระทบจากพายุโนรู กรณีฝนตกหนักในภาคกลาง  ทำให้น้ำในแม่น้ำเจ้าพระยาเพิ่มมากขึ้น กรุงเทพมหานครจึงต้องเตรียมพร่องน้ำในคลองลาดพร้าวและคลองเปรมประชากรให้ต่ำกว่าระดับควบคุม พร้อมทั้งเสริมคันกั้นน้ำบางจุดเพิ่มขึ้น  50 เซนติเมตร